**ТАХЬКО (ХК) КОМПАНИЙН 2015 ОНЫ ЖИЛИЙН ҮЙЛ АЖИЛЛАГААНЫ**

**ТОВЧ ТАЙЛАН**

**НЭГ. КОМПАНИЙН ТОВЧ ТАНИЛЦУУЛГА**

Тахько (ХК) компани Монгол улсын Засгийн газрын Өмч хувьчлалын комиссын 1992 оны 3 дугаар сарын 5-ны өдрийн 32 дугаар тогтоолоор хувьчлагдах шийдвэр гарч, Тахько хувьцаат компани (100 хувь хувийн өмчид шилжсэн) байгуулагдсан үеэс одоог хүртэл тасралтгүй үйл ажиллагаа явуулж байна.

Тус компани 1992 онд буюу хувьчлагдах үеийн эхлэлтийн балансаар 345,567.5 мянган төгрөгийн өөрийн хөрөнгөтэй, нэг бүр нь 100 төгрөгийн нэрлэсэн үнэтэй 592,830 ширхэг энгийн хувьцаатай байсан бол 2015 оны жилийн эцсийн байдлаар 14,067,170.1 мянган төгрөгийн хөрөнгөтэй, Санхүүгийн зохицуулах хороо, Монголын хөрөнгийн биржид бүртгэлтэй нэг бүр нь 168 төгрөгийн нэрлэсэн үнэтэй нийтэд зарласан чөлөөтэй арилжаалагдах 1,189,983 ширхэг энгийн хувьцаатай нээлттэй хувьцаат компани болсон юм.

 Тахько (ХК) компани нь хувьчлагдахаас өмнө улсын үйлдвэр байхдаа оёдлын үйлдвэрлэлийн шугам, тоног төхөөрөмж шинэчлэхээр авсан банкны урт хугацаатай 92,772.5 мянган төгрөг, 649.9 мянган ам.доллар, 29,134.8 мянган йений зээлтэйгээр хувьчлагдсан бөгөөд эдгээр бүх зээлийг хүүгийн хамт 1992-1999 онуудад өөрийн орлогоор бүрэн төлж барагдуулснаар банкны зээлийн өр төлбөргүй аж ахуйн нэгж болсон.

Тахько (ХК) компани үүсэн байгуулагдсанаас хойш эрхэлж буй үйл ажиллагаа, компанийн өмнө тавигдсан зорилтыг амжилттай хэрэгжүүлж, хувьцаа эзэмшигчдийн ээлжит хурлыг жил бүр тогтоосон хугацаанд зарлан хуралдуулж, Төлөөлөн удирдах зөвлөлийн дотоод үйл ажиллагааг хуулийн хүрээнд явуулж хэвшсэний дээр, байгуулагдсаны дараагийн жил (1992-2014 он)-ээс одоог хүртэл компанийн хувьцаа эзэмшигчдэд нийтдээ 628,713.7 мянган төгрөгийн ногдол ашиг хуваарилсан байна.

Тахько (ХК) компанийн нь одоогийн байдлаар үл хөдлөх хөрөнгийн түрээс, үйлчилгээ, гадаад дотоод худалдаа, хөрөнгө оруулалтын зэрэг үйл ажиллагаа эрхэлдэг бөгөөд цаашид үйл ажиллагаагаа өргөжүүлэхээр ажиллаж байна.

**Хоёр. 2015 оны үйл ажиллагааны товч тайлан**

**УДИРДЛАГА, ЗОХИОН БАЙГУУЛАЛТЫН БҮТЭЦ**

**Компанийн засаглал**

Тахько (ХК) компанийн захиргаа 2015онд (гүйцэтгэх удирдлага, зохион байгуулалтын нэгжийн албадууд) Хувьцаа эзэмшигчдийн ээлжит хурал, Төлөөлөн удирдах зөвлөлөөс гаргасан шийдвэрийг хэрэгжүүлж, Компанийн дүрмийн хүрээнд үйл ажиллагаагаа явуулж ажилласан билээ.

Компанийн захиргаа Төлөөлөн удирдах зөвлөлөөс гаргасан шийдвэрийн дагуу хувьцаа эзэмшигчдийн ээлжит хурлыг хуульд заасан хугацаа, төрийн зохицуулах байгууллагаас баталсан журамд заасан шаардлагад нийцүүлэн зарлаж, хүчин төгөлдөр саналын эрхийн 85.56 хувийн ирцтэйгээр хуралдуулж, хурлаар хэлэлцсэн асуудлыг хуралд оролцогчдын ердийн олонх (63.-62.9 хувийн)-ийн саналын эрхээр шийдвэрлүүлсэн болно.

Төлөөлөн удирдах зөвлөлийн шийдвэр (ТУЗ-ийн 2015.02.11-ны №03 тогтоол)-ийн дагуу компанийн 2014 оны цэвэр ашгаас 1,189,983 ширхэг энгийн хувьцаанд хуваарилсан 97,578.6 мянган төгрөгийн ногдол ашгийг Үнэт цаасны төлбөр тооцоо төвлөрсөн хадгаламжийн төв компаниар зуучлуулан 623 хувьцаа эзэмшигчийн төвлөрсөн хадгаламж дахь дансанд 2015 оны 04 дүгээр сарын 30-ны өдөр байршуулан олгож, Санхүүгийн зохицуулах хороо, Монголын хөрөнгийн биржид тогтоосон хугацаанд тайлагнаж, олон нийтэд болон хувьцаа эзэмшигчдэд мэдээлсэн болно.

Үнэт цаасны зах зээлийн тухай хууль, Санхүүгийн зохицуулах хорооны 2013 оны 505 дугаар тогтоол, Монголын хөрөнгийн биржтэй байгуулсан бүртгэлийн журмын дагуу хугацаат ба тухай бүр мэдээлэх мэдээллийг зохих байгууллагуудад тогтоосон хугацаанд мэдээлж, үнэт цаастай холбогдолтой төлбөр гүйцэтгэх болон хадгаламжийн үйл ажиллагааны гэрээг шинэчлэн байгуулж ажилласан юм.

Санхүүгийн зохицуулах хорооноос тавьсан шаардлагын дагуу хууль тогтоомж, төрийн зохицуулах байгууллагаас тогтоосон журмыг хэрэгжүүлэх үйл явдлын хуанли боловсруулж, 2015 оны 01 дүгээр сарын 28-ны өдөр Төлөөлөн удирдах Зөвлөлийн даргаар батлуулан мөрдөж хэрэгжүүлэв. Биелэлтийг Санхүүгийн зохицуулах хороо, Хөрөнгийн биржид мэдээлж, тайлагнаж ирсэн юм.

Компанийн Гүйцэтгэх удирдлагаас Компанийн болон үнэт цаасны зах зээлийн тухай хууль, Санхүүгийн зохицуулах хороо, Монголын хөрөнгийн биржээс гаргасан журам, заавар, үнэт цаасны арилжаа, төлбөр тооцоо, хадгаламжийн байгууллагатай байгуулсан гэрээгээр хүлээсэн 42 үүргийг хэрэгжүүлж Монголын хөрөнгийн биржээс тогтоосон шалгуур үзүүлэлтийг биелүүлж ажилласан юм.

Компанийн гүйцэтгэх удирдлагын ажилтнууд Санхүүгийн зохицуулах хороо, Компанийн засаглалын үндэсний төв, холбогдох бусад байгууллагаас зохион байгуулсан компанийн засаглалтай холбогдолтой хурал, семинар, зөвлөлгөөн, форумд оролцож, судалгаа, мэлдээлэл авч компанийн өдөр тутмын үйл ажиллагаанд хэрэгжүүлж ажилласан болно.

**Компанийн бүтэц, зохион байгуулалт**

Тайлангийн хугацаанд компани (Гүйцэтгэх захирлын 2015.01.30-ны 4 тоот тушаалаар) Төлөөлөн удирдах зөвлөл, Гүйцэтгэх удирдлага, захиргаа болон техник үйлчилгээний алба гэсэн 4 бүтэцтэй байнгын ажлын байрны 31 орон тоотой ажиллаж, 6 орон тоо шинээр нэмж, менежер, үйлчлэгч, ТУЗ-ын дарга, захирлын туслах, цахилгаанчнаар 4 ажилтан шинээр ажилд авч, одоогийн байдлаар ажиллагсдын тоо 27 болсон юм.

Техник үйлчилгээний албаны цахилгаанчин, сантехникийн засварчин нарыг 4 ээлжийн зохион байгуулалтанд оруулж ажиллуулсан бөгөөд ингэснээр өмнөх жилд 3 ээлжээр ажиллаж байсан үеийн илүү цагийн зардлыг 2,939 мянган төгрөгөөр хэмнэх боломж гарсан юм.

Компанийн ажиллагсдын цалингийн хэмжээг 5 үндсэн шатлалтай болгож, нийт ажилтнуудын үндсэн цалингийн хэмжээг 1.8-3.4 дахин нэмэгдүүлснээр, гарт олгох цалингийн хэмжээ 45 хувиар нэмэгдэж, дундаж үндсэн цалин 1,278,470 төгрөг болж өссөн бөгөөд цалингийн зардалд 775,715.9 мянган төгрөг зарцуулсан байна.

Ажилтнуудын үндсэн цалинг өөрчилсөнтэй холбогдуулан өмнө мөрдөж байсан төрөл бүрийн нэмэгдэл, нөхөх олговор, шагнал урамшууллыг өөрчилж, Хөдөлмөрийн дотоод журам, хөдөлмөрийн гэрээ, ажлын байрны тодорхойлолтод заасан үүрэг, хариуцсан ажлын биелэлтийг үндэслэн улирал тутамд үндсэн цалингийн 40 хүртэл хувийн цалингийн урамшуулал олгодог болсон. 2015 онд нийт ажилтнуудад цалингийн улирлын урамшуулал, жилийн эцсийн мөнгөн шагналд, мөн удирдлага, ТУЗ-ын гишүүдийн шагналд нийт 218,798.6 мянган төгрөгийн урамшуулал олгосон юм.

Хөдөлмөрийн тухай хуулийн дагуу компанийн ажлын байрны албан тушаалын жагсаалтыг зохион байгуулалтын нэгжээр хийж, албан тушаалын зэрэглэлийг 5 ангилалтай болгож, тухайн ангилалд хамаарах албан тушаалын лавлах, албан тушаал бүрийн тодорхойлолтыг шинэчилж, батлан мөрдөж, хяналт тавьж ажилласан билээ.

Хөдөлмөрийн гэрээний үндсэн нөхцөл, ажил олгогч ба ажилтны хүлээх үүргийг шинэчилж, цалин, үүрэн холбооны утасны зардалд өөрчлөлт оруулж, хөдөлмөрийн дотоод журамд нийцүүлэн боловсруулж, ажиллагсадаас санал авсны үндсэн дээр өмнөх хөдөлмөрийн гэрээг дуугавар болгож, байнгын ажлын байрны 24 ажилтантай шинэчилсэн хөдөлмөрийн гэрээ байгуулж, гэрээний биелэлтийг улирал тутам дүгнэн ажиллаж байна.

Компанийн 2014 оны зохион байгуулалтын баримт бичгийг зааврын дагуу цэгцлэн архивын 27 нэгж үүсгэн компанийн архивт бүртгэн авч, давхардсан тоогоор 45 баримтыг түр хугацаагаар ашиглуулж, ахмад настан, иргэдийн хүсэлтээр ажилласан хугацаа, цалингийн тодорхойлолтыг 11 удаа гаргаж үйлчилгээ үзүүлсэн байна.

Санхүүгийн зохицуулах хорооны тусгай зөвшөөрөлтэй мэргэжлийн аудитын байгууллагуудаас Прайсуотерхаускуперс аудит ХХК-ийг сонгож, Төлөөлөн удирдах зөвлөлийн шийдвэр гаргуулж, аудитын гэрээ байгуулан ажиллаж, 2015 оны жилийн санхүүгийн тайланд аудит хийлгэж, дүгнэлт тайланг хүлээн авсан. Аудитын энэ компанийг аудитороор сонгож ажилласнаар санхүүгийн тайлагналын олон улсын стандартын шаардлагад нийцсэн санхүүгийн тайлан бэлтгэх, олон улсын түвшингийн аудитын баталгаажуулалт хийлгэдэг болох юм.

Нягтлан бодох бүртгэл хөгжүүлэх сантай гэрээ байгуулсны үндсэн дээр 2005 оны хуучин Нягтлан бодох бүртгэлийн бодлогын баримт бичгийг урьдчилсан байдлаар шинэчлэн боловсруулсан юм.

“Монгол даатгал” компанитай үл хөдлөх хөрөнгө болон электрон тоног төхөөрөмжийн даатгалын гэрээнүүд шинээр байгуулж, үл хөдлөх хөрөнгийг дахин үнэлгээний дүнгээр даатгуулсан ба 2015 онд бүх төрлийн даатгал (үл хөдлөх хөрөнгө, тоног төхөөрөмж, тээврийн хэрэгсэл, жолоочийн хариуцлагын зэрэг)-ын хураамжинд 11,502.2 мянган төгрөг төлсөн байна.0

Санхүүгийн зохицуулах хорооноос тавьж буй шаардлага, Аудитын компаниас өгсөн зөвлөмж, Төлөөлөн удирдах зөвлөлийн шийдвэрийн дагуу Далайван-Аудит компаниар хийлгүүлсэн ба дахин үнэлгээний дүнг компанийн санхүүгийн тайлан тэнцэлд тусгаснаар компанийн барилга байгууламжийн үнэлгээ 10,984,602.8 мянган төгрөгөөр нэмэгдэж, барилга байгууламж 12,573,428.0 мянган төгрөг, эргэлтийн бус хөрөнгийн дүн 12,033,965.8 мянган төгрөг болсон байна.

**Хүний нөөц, нийгмийн асуудал**

Хүний нөөцийн үйл ажиллагааг байгууллагын хөгжил болон хүний хөгжилтэй уялдуулан холбож, байгууллагын хүний нөөцийн хэрэгцээг тодорхойлох, ажилтан сонгох, ажилд дадлагажуулах, мэргэжил, мэдлэг боловсролыг нь хөгжүүлэхэд анхааран ажилласан болно.

Компани захиргаа тайлангийн хугацаанд 27 хүний бүрэлдэхүүнтэй ажиллаж, тэдгээр ажилтнууд хууль тогтоомжид зааснаар давхардсан тоогоор 5,871 өдөр ажиллахаас 5,302 өдөр ажиллаж, 573 өдрийн ээлжийн амралтыг биеэр эдлүүлж, 13 ажилтанд давхардсан тоогоор 58 өдрийн захиргааны чөлөө олгож, 4 ажилтан хөдөлмөрийн чадвар түр алдсан тул 31 өдрийн ажлаас чөлөөгдсөн байна.

Ажилд шинээр авсан 4 ажилтныг Хөдөлмөрийн дотоод журмын дагуу туршилтын хугацаагаар ажиллуулж, туршилтын хугацаанд ажилласан байдлын талаар хамт олны санал, дүгнэлт авч үндсэн ажилтнаар томилдог журмыг хэрэгжүүлж ажилласан юм.

Хүний нөөцийг бүрдүүлэх, ажилтнуудын мэргэшил, мэдлэгийг дээшлүүлэх зорилгоор 2,265.5 мянган төгрөгийн зардлаар Ерөнхий нягтлан бодогчийг мэргэшсэн нягтлан бодогчийн тасралтгүй боловсролын, нягтлан бодогчийг мэргэшсэн нягтлан бодогчийн эрх олгох, захиргааны ажил хариуцсан менежерийг төслийн менежерийн, ээлжийн цахилгаанчин (4 ажилтан)-ыг аюулгүй ажиллагааны групп сунгах, компанийн Гүйцэтгэх захирал, Захиргааны албаны дарга, менежер, Ерөнхий нягтлан бодогч нарыг ARAM төслийн хүрээнд явагдсан эрсдэлийн удирдлага ба дотоод хяналт, Санхүүгийн ба санхүүгийн бус тайлагналын сургалтанд тус тус сургасан болно.

Оффисын ажилтнуудын эрхэлсэн ажлын болон эрх зүйн мэдлэгийг дээшлүүлэх, боловсруулж байгаа асуудлын чанарыг дээшлүүлэх, хууль эрх зүйн үндэслэл, албан хэрэг хөтлөлтийн стандартыг мөрдөхөд өдөр тутмын туслалцаа, зөвлөмжөөр хангаж, тэднийг хөгжүүлэхэд анхаарч ажилласан байна.

Ажиллагсадын байнгын ажлын байрны тодорхойлолтыг албан тушаал бүр дээр нарийвчлан хийж, Гүйцэтгэх захирлын тушаалаар баталж, мөрдөж ажилласанаар ажилтнуудын ажлын байрны зорилго, гүйцэтгэх чиг үүрэг, хэрэгжүүлэх үйл ажиллагаа, өдөр тутам харилцах субъект, ажлын байранд тавигдах шаардлага тодорхой болж, ажилтнаас өөрийгөө өсгөж хөгжүүлэх, ажил үүргийг үнэлж дүгнэх, хяналт тавихад ач холбогдолтой болсон юм.

Ажилтнуудын ажлын цаг ашиглалт, захиргааны чөлөө олголт, Хөдөлмөрийн дотоод журмаар хүлээсэн үүргийн биелэлт болон алба, ажилтнуудын ажлын тайланг бичүүлж, зохих түвшний хамт олны хурлаар сонсож, ажилтан бүрт дүгнэлт, зөвлөлгөө өгч, ажлын хариуцлага, хөдөлмөрийн сахилгыг бэхжүүлэхэд өдөр тутам хяналт тавьж, зөрчил дутагдлыг арилгах арга хэмжээ авдаг болсон. 2015 онд цахилгаанчин Д.Баярхүү хөдөлмөрийн дотоод журам зөрчиж, согтууруулах ундаа хэрэглэсэн тул Гүйцэтгэх захирлын тушаалаар сануулах шийтгэл хүлээлгэсэн билээ.

Ажлын байрны аюулгүй ажиллагааг хангах, ажлын байрны нөхцөлийг сайжруулах зорилгоор цахилгаан, сантехникийн засварчдын өрөө, дулааны узелийг засварлаж, цахилгаанчин, сантехникийн засварчин, жолооч нарт шаардлагатай ажлын багаж, хэрэгслийг шинэчлэн хангаж, 2015 онд хөдөлмөрийн аюулгүй байдлын үйл ажиллагаанд 1,624.5 мянган төгрөг зарцуулсан ба ажилтнуудыг эрүүл мэндийн оношлогооны Сөул сонгдо эмнэлэгт компанийн зардлаар 3,000,000 төгрөгийн үзлэг оношлогоонд хамруулсан юм.

Хөдөлмөрийн баатар, гавъяат ажилтан 3 ахмад настанд 1,440,000 төгрөгийн, цагаан сарын баярыг тохиолдуудан Оёдлын үйлдвэрийн нэгдэл, Тахько компанид ажиллаж байсан өндөр настай 21 ахмад ажилтанд 850,000 төгрөгийн, гачигдал тохиолдсон 4 ахмад настан, тэдний ар гэрт 1,000,000 төгрөгийн буцалтгүй тусламж үзүүлж, үйлдвэр, компанид удирдах албан тушаал хашиж байсан 24 ахмадыг Анкор төвд хүлээн авч, шинэ жилийн баяр тэмдэглэхэд 1,945.6 мянган төгрөг зарцуулсан байна.

Компанийн нийгмийн хариуцлагыг нэмэгдүүлэх, байгаль орчинд ээлтэй бизнесийг дэмжих зорилгоор бүх төрлийн хог хаягдал, нүүрснээс шингэн түлш болон цахилгаан гаргаж авах төслийг эхлүүлж, төслийн зах зээлийн судалгаа, техник эдийн засгийн үндэслэлийг хийж, үйлдвэр байгуулах газрыг Дархан-уул аймгийн Дархан сумын нутаг дэвсгэрт сонгож, Засаг даргын захирамж гаргуулж, үйлдвэрийн тоног төхөөрөмж авах гэрээг Япон улсын GGI Group компанитай байгуулж, төслийн бизнес төлөвлөгөөг боловсруулж байна. Энэ ажлын хүрээнд техник эдийн засгийн үндэслэлийг 24,525.3 мянган төгрөгөөр, байгаль орчны үнэлгээг 10,476.3 мянган төгрөгөөр хийлгүүлсэн юм.

Компанийн нийгмийн хариуцлагыг нэмэгдүүлэх Хөгжлийн бэрхшээлтэй иргэд, ахмадуудад зориулсан Чингэлтэй дүүрэгт амьдардаг хөгжлийн бэрхшээлтэй болон зорилтод бүлгийн 88 хүүхэд, дүүргийн өндөр настай ахмадуудыг хүлээн авч хүндтэгэл үзүүлэх, өрхийн эрүүл мэндийн ажилтны мэдлэг, харилцааны ур чадварыг дэмжих сургалтыг ажлыг Анкор төвд үнэ төлбөргүй зохион байгуулсан юм. Мөн соёл урлагыг дэмжих зорилгоор “Арга билэг хамтлагын CD-ний нээлт”, “Шууд ардчилал-асуудлаас шийдэл”, “Элэг нэгтэн” кино, Монгол Солонгосын “Салхийг мэдэр” тоглолтын нээлтийг хийж, Хөгжим бүжгийн коллежийн урлагын бага, дунд ангиудын тоглолт зэргийг Монголын урлагын зөвлөлтэй хамтран зохион байгуулсан билээ.

Залуучуудын боловсрол, мэдлэгийг дээшлүүлэх зорилгоор JCI байгууллагын оюутан залуус, гадаадад сургууль төгсөгчдийн холбоотой хамтран оюутан залууст зориулсан лекцийг 3 удаа зохион байгуулсан юм. Түүнчлэн эрүүл амьдрах бодлогыг дэмжих үүндээс БНСАУ-ын эрүүл йога-ын сургалт, семинарыг 2 удаа, Нийслэлийн цэцэрлэгийн тогооч нарт эрүүл зөв хооллолт, эрүүл ахуйн чиглэлийн сургалтыг 1 удаа, шатрын тэмцээнийг 1 удаа хөнгөлттэй үнээр зохион байгуулж, нийт 25 арга хэмжээг нийгэмд зориулан дэмжин ажилласан юм.

Хүрээлэн буй орчинг сайжруулах, хүчил төрөгчийн эх үүсвэр нэмэгдүүлэх зорилгоор компанийн Гүнт амралтын хашаанд тарьсан 150 ширхэг хайлаас мод, нохойн хошуу модыг арчилж, ургалтыг нэмэгдүүлэх ажлыг хийсэн болно.

**ОРЛОГО НЭМЭГДҮҮЛЭХ, ХЭВИЙН ҮЙЛ АЖИЛЛАГААГ ХАНГАХ**

**Компанийн орлого нэмэгдүүлэх, бизнесийн үйл ажиллагааг өргөжүүлэх чиглэлээр**

Компанийн үл хөдлөх хөрөнгийн хэтийн төлөвийг боловсруулах ажлын хүрээнд Аркетайп монголиа компанитай 2014 онд эхэлсэн компанийн үл хөдлөх хөрөнгийн ирээдүйн төлөв байдлын ерөнхий архитекторын эскиз, зураг төслийн ажлыг дуусгаж, үлдэгдэл 54,545.5 мянган төгрөгийн төлбөрийг барагдуулсан байна.

Зөвлөх үйлчилгээ үзүүлдэг Хорайзон компанитай 2014 онд байгуулсан гэрээний дагуу Монголын үл хөдлөх хөрөнгийн зах зээлийн судалгааны ажлыг дуусгаж, мөн Анкор төвийн маркетинг, бизнес төлөвлөгөөг тус тус боловсруулж хамтран ажилласан юм.

Түүнчлэн компанийн урт дунд богино хугацааны бизнес төлөвлөгөө боловсруулах ажлыг зохион байгуулах зорилгоор Нягтлан бодох бүртгэлийг хөгжүүлэх сантай гэрээ байгуулан эхлүүлээд байна.

Магни үйлдвэрлэлийн төслийн судалгааны ажлыг үргэлжлүүлж, төслийн хүрээнд Япон улсын Инабата компанийн төлөөлөгчид монголд 2 удаа ирж судалгааны ажлыг хамтран хийж, ирээдүйд Монголд магни боловсруулах үйлдвэр байгуулах боломжийн талаар ярилцаж тохиролцсон болно.

**Компанийн өдөр тутмын хэвийн үйл ажиллагааг хангах чиглэлээр**

Компанийн барилга байгууламж, цахилгаан, сантехникийн хэвийн ажиллагааг хангах зорилгоор 73,773.9 мянган төгрөгийн их засвар, 69,697.2 мянган төгрөгийн урсгал засвар, дотоод тохижилт, нийт 143,471.1 мянган төгрөгийн ажлыг хийж гүйцэтгэсэн билээ.

Гүйцэтгэгч компанийг сонгон “Пи Ар Си” ХХК-тай гэрээ байгуулж, MA-II барилга (ТЕДИ төв)-ын 1,372 м2 талбай бүхий дээврийг 35,971.2 мянган төгрөгөөр, тус барилгын 4 дүгээр давхрын 1,042 м2 талбай бүхий фасадыг 20,348.1 мянган төгрөгөөр гүйцэтгүүлсэн бол тус барилгын борооны ус зайлуулах хоолой солих ажлыг “Товруу Сүмбэр” ХХК-иар 5,454.5 мянган төгрөгийн зардлаар хийлгүүлсэн юм.

МА-Ш барилгын дулааны үзел, коридор, ажилчдын өрөөний засварын ажлыг 12,000.0 мянган төгрөгөөр хийлгүүлсэн.

MA-III барилга (Анкор төв)-ын дээврийн 1,045 м2 талбай бүхий засварыг 53,618.2 мянган төгрөгийн зардлаар хийсэн болно.

MA-I, MA-II, MA-III барилгын газардуулга, аянга зайлуулагчийн засвар, 6 кВ-ын гүйдлийн трансформатор, оруулгын тоолуурыг шинэчилэх, 2 дугаар оруулгын гүйдлийн трансформаторыг баталгаажуулах болон бусад шаардлагатай урсгал засвар (Анкор төвийн гэрэлтүүлэгийн тоног төхөөрөмжийн засвар, автомашины гараашийн доторх болон гаднах талбайн гэрэлтүүлэгийг шинэчлэх зэрэг) зэрэг цахилгааны, халаалтын систем угаах, бохирын худаг цэвэрлэх, MA-III барилгын цэвэр усны шугамын сантехникийн урсгал засварын ажлыг нийт 16,076.0 мянган төгрөгийн зардлаар хийсэн.

Нийт гадаад, дотоод тооцооны 50 шахам тоолуурын заалтаар цахилгаан эрчим хүчний хэрэглээний тооцоог тогтмол хийж, хэрэглэсэн цахилгаан эрчим хүчний төлбөрт 330,537.4 мянган төгрөгийг хангагч байгууллагад төлж, 348,464.9 мянган төгрөгийн цахилгаан эрчим хүчний үнийг хэрэглэгчдэд хувиарлан төлүүлжээ. Цахилгааны тоолуурын зөрүү, үйлчилгээний үнэ зэргээс 48,080.5 мянган төгрөгийн орлого олсон юм.

Хэрэглэсэн цахилгааны 330,537.4 мянган төгрөг, дулааны 60,240.7 мянган төгрөг, усны 23,224.4 мянган төгрөг, телефон холбооны 2,382.4 мянган төгрөг, үүрин телефоны ярианы 5,532.7 мянган төгрөгийн төлбөрийг тогтоосон хугацаанд нь барагдуулж, алданги торгууль хүлээгээгүй, харилцагч байгууллагаас авах төлбөрүүдийг тухай бүрт нь нэхэмжлэн авч орлогыг бүрдүүлсэн билээ.

Үндсэн хөрөнгийн өөрчлөлт, элэгдэл хорогдлын шимтгэл, сэлбэг, аж ахуй, барилга, хангамж, шатах тослох материал, кассын тооцоонд хяналт тавьж, анхан шатны баримтын бүрдүүлэлтийг бүрэн хийлгэж, тайлан бүртгэлийг зохих журмын дагуу хөтөлж ажилласанаар ямар нэгэн зөрчил дутагдал гараагүй, бэлэн мөнгөний зарцуулалт, түүнд тавих хяналт сайжирч, хэвшсэн болно.

Компанийн санхүүгийн тайлан тэнцэл, аж ахуйн нэгжийн орлогын, хувь хүний орлогын, үл хөдлөх эд хөрөнгийн, авто тээвэр өөрөө явах хэрэгслийн, нэмэгдсэн өртгийн албан татвар болон нийгмийн даатгалын шимтгэлийн тайлан тооцоог тогтоосон хугацаанд нь гаргаж, хуульд заасан хугацаанд харилцдаг санхүү, татвар, нийгмийн даатгалын байгууллагад тушааж, тайлангийн хугацаанд улсын төсөвт 128,506.2 мянган төгрөгийн аж ахуйн нэгжийн орлогын албан татвар, 135,013.6 мянган төгрөг (үүнээс 84,795.7 нь байгууллагаас, 50,217.8 нь даатгуулагчаас)-ийн нийгмийн даатгалын шимтгэл, 83,106.8 мянган төгрөг (ажиллагсадаас суутгасан 70,411.6, ажил үүрэг гүйцэтгэгчээс суутгасан 2,937.2, ногдол ашгаас суутгасан 9,757.8 мянган төгрөг)-ийн хувь хүний орлогын албан татвар, 21,037.6 мянган төгрөгийн үл хөдлөх хөрөнгийн болон авто тээврийн болон өөрөө явагч тээврийн хэрэгсэлийн албан татвар, 223,285.6 мянган төгрөгийн нэмэгдсэн өртгийн албан татвар төлж, улсын төсөвт төлөх төлбөрийн 98.5 хувийг тайлангийн жилд барагдуулсан билээ.

Анкор төвд 52 удаагийн арга хэмжээ зохион байгуулж, нийт 311 цагийн үйлчилгээ үзүүлснээс 229 цагийг нь үнэ төлбөртэй зохион байггулсан юм. Үүнээс, 8 тэмцээн, гимнастикийн бэлтгэл, 2 киноны нээлтийн арга хэмжээ, 20 сургалт, семинар, хэлэлцүүлэг, 7 хүлээн авалт, 7 урлагын тоглолт, түүнтэй холбоотой хэвлэлийн бага хурал, 2 худалдаа барааны үзэсгэлэн худалдааг тус тус зохион байгуулж, нийт 38,401.9 мянган төгрөгийн орлоготой ажилласан юм.

Иргэний хуулийн 343, 359 дүгээр зүйлд заасан ажил гүйцэтгэх болон хөлсөөр ажиллах гэрээний дагуу ажилласан хүмүүст олгосон ажлын хөлс олголт болон татвар төлөлтийн баримтанд үзлэг хийж, 2011 оноос 2015 оны 01 дүгээр улирлыг дуусталх хугацааны нийгмийн даатгалын шимтгэлд 9,876,4 мянган төгрөг нөхөн төлж, татварын байгууллагад нөхөн татварын тайлан гаргаж өгч Эдийн засгийн ил тод байдлыг дэмжих тухай хуулийг хэрэгжүүлэх ажлыг хийж гүйцэтгэсэн билээ.

**Тахько (хк) компанийн 2015 оны жилийн тайлан тэнцлийн хураангуй үзүүлэлт**

*( төгрөгөөр)*

|  |  |  |  |
| --- | --- | --- | --- |
| Балансын | Үлдэгдэл | Балансын | Үлдэгдэл |
| зүйл | Эхний | Эцсийн | зүйл | Эхний | Эцсийн |
| А. Хөрөнгө | х | х | Б. Өр төлбөр эзэмшигчийн өмч | х | х |
| I.Эргэлтийн хөрөнгийн дүн | 959,447,543.77 | 2,033,204,309.15 | I. Өр төлбөрийн дүн | 44,770,195.06 | 60,413,808.20 |
| Мөнгөн хөрөнгө | 539,491,825.54 | 1,614,063,389.69 | Богино хугацаатай өр төлбөр | 44,770,195.06 | 60,413,808.20 |
| Богино хугацаатай хөрөнгө оруулалт |  |  | Урт хугацаатай өр төлбөр |  |   |
| Авлага | 364,370,220.91 | 347,931,375.81 | Үүнээс банкны хугацаа хэтэрсэн өр |  |  |
| Бараа, материал | 50,842,507.32 | 66,634,649.85 | II. Өмчийн дүн |  |  |
| Үндсэн ба туслах материал |  |  | Төрийн |  |  |
| Урьдчилж төлсөн тооцоо | 4,742,990 | 4,574,893.80 | Хувийн |  |  |
| Бусад  |  |  | III. Хувьцааны дүн | 199,917,144.00 | 199,917,144.00 |
| II. Биет хөрөнгийн дүн | 1,248,575,252.17 | 11,942,652,441.49 | Энгийн хувьцааны тоо, ширхэг | 1,189,983 | 1,189,983 |
| Барилга байгууламж | 1,593,026,286.43 | 12,573,428,035.06 | Нэрлэсэн үнэ | 168.00 | 168.00 |
| Газар |  |  | Давуу эрхтэй хувьцааны тоо, ширхэг |  |  |
| Машин тоног төхөөрөмж | 77,381,651.82 | 116,497,870.46 | Нэрлэсэн үнэ | 168 | 168 |
| Тавилга, эд хогшил | 193,850,551.48 | 201,849,845.93 | Халаасны хувьцааны дүн |  |  |
| Бусад, тээврийн хэрэгсэл | 261,063,687.00 | 261,063,687.00 |  |  |  |
| Хуримтлагдсан элэгдэл | 878,726,924.56 | 1,210,276,996.96 | IV. Эзэмшигчийн өмчийн бусад хэсэг | 387,604,403.30 | 11,011,787,475.05 |
| III. Биет бус хөрөнгийн дүн | 2,003,136.14 | 3,402,461.69 | V. Хуримтлагдсан ашиг | 1,665,735,109.62 | 2,795,051,705.08 |
| Үүнээс:Тайлант үеийн ашиг | 384,238,890.58 | 1,127,034,129.34 |
| IV. Урт хугацаатай хөрөнгө оруулалт | 88,000,920.00 | 88,000,920.00 | VI. Эзэмшигчийн өмчийн дүн | 2,253,256,656.92 | 14,006,756,324.13 |
| Нийт хөрөнгийн дүн | 2,298,026,851.98 | 14,067,170,132.33 | VII.Өр төлбөр ба эзэмшигчдийн өмчийн дүн | 2,298,026,851.98 | 14,067,170,132.33 |

**Нэгж хувьцаанд хуваарилсан ногдол ашиг (төгрөгөөр)**

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 1992 | 1993 | 1994 | 1995 | 1998-1999 | 2005 | 2006 | 2007 | 2008 | 2009 | 2010 | 2011 | 2012 | 2013 | 2014 | 2015 |
| 8.55 | 2.41 | 5.48 | 5.48 | 28.60 | 16.25 | 18.12 | 36.00 | 45.00 | 56.00 | 56.00 | 56.00 | 56.00 | 65.00 | 82.00 | 108.00 |

**Эдийн засгийн үзүүлэлт**

*(Мянган төгрөгөөр)*

|  |  |  |  |  |
| --- | --- | --- | --- | --- |
| Үзүүлэлт | 2012 он | 2013 он | 2014 он | 2015 он |
| 1. Нийт борлуулалт (цэвэр) | 930,659.2 | 1,364,520.0 | 1,977,408.0 | 3,087,790.1 |
| 2. Борлуулсан бараа, бүтээгдэхүүний өртөг  |  |  | 4,897.9 | 10,864.6 |
| 3. Үйл ажиллагааны зардал | 651,855.7 | 1,050,412.1 | 1,531,513.2 | 1,821,385.1 |
| 4. Татварын дараах ашиг | 247,932.,6 | 281,547.3 | 384,238.9 | 1,127,034.1 |
| 5. Хувьцааны арилжааны дундаж ханш (төгрөгөөр) | 5,772.04 | 7,324.10 | 10,055.60 | 11,628.83 |
| 6. Хувьцааны дансны үнэ (төгрөгөөр) | 1,439.95 | 1,620.55 | 1,901.82 | 11,770.55 |
| 7. Хувьцааны хаалтын ханш (жилийн эцсийн байдлаар) | 6,000 | 10,630 | 11,000 | 16,990 |
| 8. Хувь нийлүүлэгчдийн тоо | 626 | 623 | 624 | 623 |
| 9. Хувьцааны төвлөрлийн хувь | 79.25 | 83.93 | 83.93 | 83.93 |

ГҮЙЦЭТГЭХ ЗАХИРАЛ Л.ЭНХНАСАН

ЗАХИРГААНЫ АЛБАНЫ

ДАРГА Ц.ДОРЖГОТОВ